钦定古今图书集成/明伦汇编/官常典/第068卷 > 庐江王祎
## 钦定古今图书集成/明伦汇编/官常典/第068卷 > 庐江王祎

按《宋书》本传，“庐江王祎，字休秀，文帝第八子也。元嘉
二十二年，年十岁，封东海王，食邑二千户。二十六年，
以为侍中、后军将军，领石头戍事。迁冠军将军、南彭
城、下邳二郡太守，散骑常侍，领戍如故。出为会稽太
守，将军如故。二十九年，迁使持节、都督广交二州、荆
州之始兴、临安二郡诸军事、车骑将军、平越中郎将”、
广州刺史。元凶弑立，进号安南将军，未之镇，世祖践
祚，复为会稽太守，加抚军将军。明年，征为秘书监，加
散骑常侍。寻出为抚军将军、江州刺史，进号平南将
军，置吏。大明二年，征为散骑常侍，中书令，领骁骑将军，给鼓吹一部，常侍如故。又出为南豫州刺史，常侍、
将军如故。以本号开府仪同三司，领国子祭酒，常侍
如故。五年，诏曰：“昔韩、卫异姓，宗周之明宪；三封殊级，
往晋之令典。唯皇家创典，尽弘斯义。朕应天命，光宅
四海，思所以宪章前式，崇建懿亲，永垂画一，著于《甲
令》。诸弟国封，并可增益千户。”七年，进司空，常侍、祭酒
如故。前废帝即位，加中书监。太宗践祚，进太尉，加侍
中、中书监，给班剑二十人，改封庐江王。太祖诸子，祎
尤凡劣，诸兄弟蚩鄙之。南平王铄早薨，铄子敬渊婚，
祎往视之，白世祖借伎。世祖荅曰：“婚礼不举乐，且敬
渊等孤苦，倍非宜也。”至是，太宗与建安王休仁诏曰：
“人既不比数西方公，汝便为诸王之长。”时祎住西州，
故谓之西方公也。泰始五年，河东柳欣慰谋反，欲立
祎。祎与相酬和，欣慰要结征北谘议参军杜幼文、左
军参军宋祖珍、前鄀令王隆伯等。祎使左右徐虎儿
以金合一枚饷幼文，铜钵二枚饷祖珍、隆伯。幼文具
奏其事。上乃下诏曰：“昔周室既盛，二叔流言；汉祚方
隆，七藩迷叛。斯实事彰往代，难兴自古。虽圣贤御极，
㝢内纾患。太尉庐江王藉庆皇枝，早升宠树，幼无立
德，长缺修声，澹薄亲情，厚结行路，狎昵群细，疏涩人
士。自朕拨乱定宇，受命应天，实尚敦睦，克敷友于，故
崇殊爵，超居上台。而公常怀不平，表于事迹。公若德
深望重，宜膺大统，朕初平暴乱，岂敢当璧，自然推符
奉玺，天祚有归。且朕虽居尊极，不敢自恃，宗室之事，
无不谘公。不虞志欲难满”，妄生窥怨，积慝在衿，遂谋
社稷。曩者四方遘祸，兵斥畿甸，缙绅忧惶，亲贤同愤，
唯公独幸厥灾，深忭时难，昼则从禽游肆，夜则纵酒
弦歌，侧耳视阴，企贼休问。司徒休仁等，并各令弟，事
兼家国，摧锋履险，各伐一方。蒙霜践棘，辛勤已甚，况
身被矢石，否泰难虞。悠悠之人，尚有信分。公未曾有
一函之使，遗半纸之书，志弃五弟，以饵仇贼。自谓身
非勋烈，义不参谋，必期凶逆道申，以图辅相。及皇威
既震，群凶肃荡，九有同庆，万国含欣。而公容气更沮，
下帷晦迹，每觇天察宿，怀协左道，咒诅祷请，谨事邪
巫。常被发跣足，稽首北极，遂图画朕躬，勒以名字，或
加之矢刃，或烹之鼎镬。公在江州，得一汉女，云“知吉
凶，能行厌咒，大设供养，朝夕拜伏，衣装严整，敬事如
神。令其咒诅孝武，并及崇宪。祈皇室危弱，统天称己，
巫称神旨，必得如愿。后事发觉，委罪所生，徼幸㩻𨸟，
仅得自免。近又有道士张宝，为公见信，事既彰露，肆
之于法。公不知惭惧，犹加营埋，遣左右二人，主掌殡
舍，显行邪志，罔顾吏司。又挟阉竖陈道明，交关不逞，
传驿旨意，投金散宝，以为信誓。又使府史徐虎儿，招
引边将，要结禁旅，规害台辅，图犯宫掖。”公受性不仁，
才非治用，昔忝江州，无称被征，前莅会稽，以罪左黜。
公稽古寡闻，严而无理，言不畅寒暑，惠不及帷房，朝
野所轻，缙绅同侮，岂堪辅相之地，宁任莅民之职？非
唯一朝，有自来矣。大明之世，迄于永光，公常留中，未
尝外抚，何以在今，方起嫌怨？公少即长人，情无哀戚，
侍拜长宁，从祀宗庙，颜无戚状，泪不垂脸，兄弟长幼，
靡有爱心。昔因孝武御筵置酒，心诚不箸于时。义阳
念遇本薄，遭公此谮，益被猜嫌。朕当时狼狈，不暇自
理，赖崇宪太后譬解百端，少蒙申亮，得免殃责。景和
狂主，丑毒横流。初诛宰辅，豺志方扇，于建章宫召朕
兄弟，逼酒使醉。公因酒势，遂肆苦言云：“朕及休仁，与
太宰亲，数往必清闲，赠贶丰厚。”朕当时惶骇，五内崩
坠，于其语次，劣得小止。往又经在寻阳长公主第，兄
弟共集，忽中坐忿怒，厉色见指，以朕行止出入，每不
能固，若得称心，规肆忿憾。惟公此旨，早欲见灭。而天
道受善，朕获南面，不长恶逆，挫公毒心。自大明积费，
国弊民凋，加景和奢虐，府藏罄尽。朕在位甫尔，恤义
具瞻，仍值，终阻蜂起，日耗万金，公卿庶民，倾产归献，
积受台奉，赀畜优广。朕践祚之初，公请故太宰东传
馀钱，见入数百万，内不充养，外不助国，散赐谄谀，遍
惠趋隶。推心考行，事类斯比，群小交构，遂生异图，籍
籍之义，转盈民口。公若地居衡寄，任专八柄，德育于
民，勋高于物，势不自安，于事为可。公既才均栎木，牵
以曲全，因高无民，得守虚静，而坐作凶咎，自〈阙〉“深衅
由朕，诚感无素，爰至于此。永寻多难，惋慨实深。凡人
所行，各有本志。朕博爱尚仁，为日已久，尚能含仇恕
罪，箸于触事，岂容于公，不相隐忍。但祸萌易渐，去恶
宜疾，负荷之重，宁得坐观。且蔓草难除，燎火须扑，狡
扇之徒，宜时诛翦。已诏司戮，肃正典刑。公身居戚长，
情礼兼至，准之常科，顾有恻怛。宜少申国宪，以吊不
臧。今以淮南、宣城、历阳三郡还立南豫州，降公为车
骑将军、开府仪同三司、南豫州刺史，削邑千户，侍中、
王如故，出镇宣城。”上遣腹心杨运长镇兵防卫，同党
柳欣慰、徐虎儿、陈道明、甯敬之、闾丘邈之、樊平祖、孟
敬祖并伏诛。明年六月，上又令有司奏祎忿怼有怨
言，请免官削爵土，付宛陵县狱，依法穷治，不许。乃遣

郡太守，废徙新安、歙县。后废帝即位，听还京邑。顺帝
昇明二年卒，时年二十八，无子。